钦定古今图书集成/明伦汇编/官常典/第383卷 > 颜斐
## 钦定古今图书集成/明伦汇编/官常典/第383卷 > 颜斐

按《三国魏志仓慈传》注：《魏略》曰：“颜斐，字文林，有才学，
丞相召为太子洗马。黄初初，转为黄门侍郎，后为京
兆太守。始，京兆从马超破后，民人多不专为农殖，又
历数四二千石，取解自前，亦不为民作久远计。斐到
官，乃令属县整阡陌，树桑果。是时民多无车牛，斐又
课民以闲月取车材，使转相教匠作车。又课民无牛”
者，令畜猪狗，卖以买牛。始者民以为烦，一二年间，家
家有丁车、大牛。又起文学，听吏民欲读书者复其小
徭。又于府下起菜园，使吏役闲锄治。又课民“当输租
时，车牛各因便致薪两束，为冬寒冰炙笔砚。”于是风
教大行，吏不烦民，民不求吏。京兆与冯翊、扶风接界
二郡，道路既秽塞，田畴又荒莱，人民饥冻，而京兆皆
整顿开明，丰富，常为雍州十郡最，斐又清己仰奉而
已，于是吏民恐其迁转也。至青龙中，司马宣王在长
安立军市，而军中吏士多侮侵县民。斐以白宣王，宣
王乃发怒，召军市候，便于斐前杖一百。时长安典农
与斐共坐，以为斐宜谢，乃私推筑斐。斐不肯谢，良久
乃曰：“斐意观明公受分陕之任，乃欲一齐众庶，必非
有所左右也。而典农窃见推筑，欲令斐谢。假令斐谢，
是更为不得明公意也。”宣王遂严持吏士，自是之后，
军营郡县，各得其分。后数岁，迁为平原太守。吏民啼
泣遮道，车不得前。步步稽留，十馀日，乃出界东行，至
崤而疾困。斐素心恋京兆，其家人从者，见斐病甚，劝
之言：“平原当自勉励作健。”斐曰：“我心不愿平原，汝曹
等呼我，何不言京兆邪？”遂卒还平原。京兆闻之，皆为
流涕，为立碑，于今称颂之也。